Ապավեն Համբարձումյան

Ապավեն Միսակի Համբարձումյան (), հայ մանկավարժ։ Երկրորդ համաշխարհային պատերազմի Արևելյան ճակատի («Հայրենական մեծ պատերազմ», 1941-1945) մասնակից։

Կենսագրություն 
Ապավեն Համբարձումյանը ծնվել է 1923 թվականին, Արտաշատի շրջանի Բաղրամյան գյուղում։ 1941 թվականին ավարտել է Արտաշատի մանկավարժական տեխնիկումը։ 1942 թվականին Ապավենը զորակոչվել է կարմիր բանակ։ Ծառայել է 89-րդ հայկական հրաձգային դիվիզիայում։ 

Կրտսեր հրամանատարական դպրոցն ավարտելուց հետո Համբարձումյանը ծառայել է 400-րդ գնդում, որպես դասակի հրամանատարի տեղակալ, ավագ սերժանտի կոչումով։ Մասնակցել է 400-րդ գնդի մղած մարտերին մինչև Սևաստոպոլի գրավումը։ Մասնակցել է նաև Ուկրաինական ռազմաճակատին կից կրտսեր լեյտենանտների դասընթացներին, որն ավարտելուց հետո որպես դասակի հրամանատար մասնակցել է Արևմտյան Ուկրաինայի, Լեհաստանի ազատագրման մարտերին։ Մի քանի անգամ վիրավորվել է։ Համբարձումյանը պարգևատրվել է Փառքի երրորդ աստիճանի, Կարմիր աստղի, «Հայրենական պատերազմի» երկրորդ աստիճանի շքանշաններով և մի շարք մեդալներով։ Չորս անգամ արժանացել է գերագույն գլխավոր հրամանատարի շնորհակալագրին։ 1946 թվականին Համբարձումյանը նորից տեղափոխվել է 89-րդ հայկական դիվիզիայի 390-րդ գունդը։

Համբարձումյանը բանակից զորացրվել է 1947 թվականին և աշխատանքի անցել Մասիսի միջնակարգ դպրոցում որպես նախնական ռազմական ուսուցման ուսուցիչ։ Աշխատելուն զուգընթաց 1956 թվականին ավարտել է Երևանի ֆիզկուլտուրայի պետական ինստիտուտի հեռակա բաժինը։ Համբարձումյանը պարգևատրվել է հոբելյանական մեդալներով, դիպլոմներով և պատվոգրերով։ 

Ռազմահայրենասիրական դաստիարակության գծով անցկացված ստուգատեսներին ակտիվորեն մասնակցելու համար նրանց դպրոցն արժանացել է դիպլոմների և գովասանագրերի (միութենական, հանրապետական և շրջանային կազմակերպությունների կողմից)։

Պարգևներ 
 Փառքի երրորդ աստիճանի շքանշան
 Կարմիր աստղի շքանշան
 «Հայրենական պատերազմի» երկրորդ աստիճանի շքանշան

Ծանոթագրություններ 

Հայ մանկավարժներ
Ֆիզիկական կուլտուրայի հայկական պետական ինստիտուտի շրջանավարտներ
Հայրենական մեծ պատերազմի մասնակիցներ
Փառքի շքանշանի ասպետներ
Կարմիր աստղի շքանշանի ասպետներ
Հայրենական պատերազմի 2-րդ աստիճանի շքանշանակիրներ